‘วันชัย’เก็บชูโอเพิ่มหุ้นละ24บาทก็ซื้อ
วันชัย พันธุ์วิเชียร ซื้อหุ้นชูโอถึง 20% ยังต้องการเข้าไปเก็บเพิ่ม
6 ส.ค. 2555

วันชัย พันธุ์วิเชียร ซื้อหุ้นชูโอถึง 20% ยังต้องการเข้าไปเก็บเพิ่ม 
นายวันชัย พันธุ์วิเชียร นักลงทุนรายใหญ่ เปิดเผยว่า ในช่วงเช้าของวันที่ 3 ส.ค.ที่ผ่านมาได้เข้าไปซื้อหุ้นบริษัท ชูโอ เซนโก (ประเทศไทย) หรือ CHUO เพิ่ม ราคาแถว 24 บาท ทำให้ถือหุ้นแล้วประมาณ 20% 




 
“ผมเก็บ CHUO เพราะเป็นคู่ค้า มองเห็นอนาคตของธุรกิจและยังเป็นหุ้นที่มีเจ้าภาพหลังจากชูโอเข้าไปประมูลซื้อหุ้น CHUO ที่กรมบังคับคดีญี่ปุ่น ราคาแถว 40 บาท เมื่อเห็นว่าหุ้นมีสภาพคล่องมากขึ้น ผมก็เริ่มเข้าไปซื้อ ราคาตั้งแต่ 9 บาท 10 บาท 13 บาท และ 24 บาท โดยมีต้นทุนเฉลี่ย 15 บาท ผมมีเป้าหมายที่จะเก็บไปเรื่อยๆ แต่ไม่ต้องการถึง 25% เพราะทำเทนเดอร์ออฟเฟอร์ลำบาก”
นายวันชัย เล่าว่า การเก็บหุ้นมากเข้าใกล้ 20% ทำให้ประธานกรรมการชูโอเชิญไปทานข้าวด้วยเมื่อวันที่ 31 ก.ค.ที่ผ่านมา เพื่อต้องการทราบเป้าหมาย ซึ่งผมบริสุทธ์ใจ แต่หากใครสนใจจะขอซื้อทั้งล็อต ให้ราคาดีก็ยินดีขายให้
นอกจากหุ้น CHUO แล้ว นายวันชัยยังได้ซื้อหุ้นอีกหลายตัว และซื้อคราวละมากๆ เช่น บริษัท บีทีเอส กรุ๊ป โฮลดิ้งส์ (BTS) โดยซื้อมาตั้งแต่สมัยเป็นธนายง ซึ่งเหมาะสำหรับลงทุนระยะยาวและจะมีรอบให้ขายทำกำไรได้ ลงทุนสั้นๆ ไม่มีทางรอด
“ผมชอบดักซื้อหุ้นตัวเล็กก่อนที่จะมีข่าวดี ราคายังไม่ขยับ แต่ไม่ซื้อหุ้นใหญ่ เพราะต่างชาติซื้อเยอะ ถูกเขากุมชะตา และจากการคุยกับวาณิชธนากร ได้ข้อมูลว่าตอนนี้หุ้นเล็กที่ดี มักจะเป็นเป้าถูกซื้อเพื่อนำไปเข้าตลาดหุ้นทางอ้อมหรือแบ็กดอลลิสติง ซึ่ง CHUO ก็เป็นเป้าหมายหนึ่งเช่นกัน”